Wjelk bě wčera ćežišćo zhromadźizny w Róžeńće. Žane druhe zwěrjo wobydlerstwo tež we Łužicy tak njepači.
Róžant (SN/JaW). Diskusija a prašenja postajowachu informaciske zarjadowanje kontaktneho wjelčeho běrowa wčera w Róžeńće. Wjelk bě ćežišćo, a tón ma mjez Serbami přiwisnikow kaž tež přećiwnikow. „Runje tohodla je wažne informować. Njewěda je wulka“, rjekny projektowa nawodnica kontaktneho běrowa Vanessa Ludwig Serbskim Nowinam.
K zahajenju postrowi młoda Róžeńčanka Sofija Liehnec, swobodna referentka w běrowje, něhdźe 40 přitomnych serbsce. Zhromadnje z Vanessu Ludwig poda wona tójšto faktow. Tak je tuchwilu w Němskej 31 wjelčich črjódow žiwych, dźesać z nich w Sakskej. Róžeńčanske wobsteji z lěta 2013 a ma aktualnje štyri młodźata. Loni přizjewichu w kónčinje 22 nadpadow wjelka, w pjeć padach njebě skót dosć škitany. Tež škitnym naprawam a spěchowanju so Vanessa Ludwig wěnowaše. Wona tež njezataji, zo je wjelk strašne zwěrjo. Zas a zas skedźbni tež na to, zo wjelk derje wuknje. Tuž měli jemu tak ćežko kaž móžno činić, zo na domjacy skót njepřińdźe.
szl_Latn szl_Latn szl_Latn